LidanRubinov/Halacha-QA huggingface dataset:
שאלה: פסיכולוג - צניעות: אני בחורה שהולכת לטיפול אצל פסיכולוג דתי. מטבע הדברים יכולים לצוף נושאים שקשורים לצניעות - גיל ההתבגרות- עניניים מיניים. אני יכולה לא לפתוח את הנושאים האלו מולו, זה מה שעשיתי עד עכשיו. מרגיש לי לא כל כך ראוי לפתוח את זה עם מטפל - גבר, וגם לא כל כך טבעי. אבל אני יודעת שהמטפל סובר שבטיפול טוב ויעיל יותר, רצוי לדבר על הכל בלי חששות מנושאים אלו. אני לא יודעת מתי כן יעיל לדבר על זה ומה לא כזה קריטי ואין צורך לדבר על זה, אבל האם מותר וראוי לגעת גם בנושאים אלו בטיפול?
תשובה: : נראה לי שלא פשוט לפגוע במידת הצניעות. דברים שנוגעים לעניני צניעות ראוי להעלות רק בפני נשים או בפני בעלך. במקרים יוצאי דופן כשהדברים נעשים במידה ובנקיות מוחלטת אולי אפשר באופן אקראי לתועלת להעלות גם בפני איש מקצוע.
שאלה: צמח שהוחזר למים בחג: לפני ערב ראש השנה, הנחתי גבעול בזיליקום בתוך כוס עם מים על מנת שיצמיח שורשים. במהלך החג עצמו הגבעול נפל החוצה, והחזרתי אותו על מנת שלא ימות. בהמשך הגבעול הצמיח שורשים. השאלה היא האם היה נכון להחזיר את הצמח, והאם ניתן כיום (בדיעבד) להשתמש בו ולשתול אותו באדמה?
תשובה: צמח שהיכה שורשים אין להחזירו למים בחג. אם החזרת בשוגג, מותר לך לשותלו.
שאלה: רפד שמוצא כסף בתוך ספה : מה הדין כשעובד במרפדיה מפרק כורסא של לקוח כדי להחליף בדים, ונמצא כסף בתוך הכורסא, למי זה שייך? ומה הדין אם זה דברים קטנים שאינם חשובים כל כך? ומה עושים אם הבוס לא מעוניין שתחזיר? נ.ב- זה לא נדיר שמוציאים כסף בכורסא, ספה וכו.
תשובה: 1.יש להשיב את הכסף לבעליו: 2.מסתבר שדעתם של מוסרי כורסא לתיקון לא להקפיד ולהטריח את הרפדים לשמור על חפצים קטנים שאינם כה חשובים, 3.במקום שהבוס אינו מעוניין שתחזיר ואם תתנגד לדעתו יש חשש שהוא יגרום לך להפסד משמעותי אינך צריך לעמוד כנגדו. (כמובן שאסור ליהנות מהכסף הגזול). פירוט העניין: 1. אם ניכר שהכסף הוטמן שם בכוונה, יש להחזיר את האבידה לבעלים, יש לברר האם זה של מוסר הכורסא, או שזה שייך למישהו שהיה בעלים עליו לפניו. כיוון שהוא לא זוכר שהכסף שם ולא נתייאש ממנו. אם ניכר שהכסף נפל לכורסא ללא דעת בעליו, א.כיוון שאין יאוש בבית האדם, כדברי הרמב"ן במלחמות בפ"ב של בב"מ. (ובנתיבות סימן רנט ס"ק א. ובמחנה אפרים הלכות קנין חצר זימן ז נקטו שלמרות שתוס' בדף כו נראים כחולקים על הרמב"ן, הם מודים לו באופן שהדבר נמצא ברשותו ועתיד להימצא על ידי הבעלים) וגם כשהכורסא יצאה מביתו היאוש לא חל, כיוון שהכורסא נמצאת כל הזמן בידי הרפד, שהוא שומר של הבעלים, וא"כ הכורסא ממשיכה להימצא ברשות הבעלים, והכסף נמצא בתוך כלי השמור לבעלים, למרות שאין לרפד חיובי שמירה על הכסף לולי דיני אבידה) אמנם מצד טעם זה אם הכסף נפל למקום שאין דרך הבעלים למוצאו לעולם, לשיטת תוס' אינם חייבים להחזיר. ב.ועוד שמסתמא האדם יודע שזה אבד לו בביתו ואם כן אינו מתייאש כי חושב תמיד שעתיד למוצאו ביום מהימים.(כמבואר בתוד"ה וניזל בבבא מציעא כו ע"א) ואינו יודע שיצא מרשותו. ומצד טעם זה חייב בהשבה בכל עניין שהכסף מצוי בכורסא אף במקום שאין בעליו עתיד למצוא אותו. 2. כל עוד העובד לא נטל את הכסף, יש לו דיני אבידה, ששלו קודמת לשל חברו, וממילא אינו צריך להפסיד ממון עצמו בשביל אבידת חברו. לאחר שנטל את החפץ היה מקום להגדירו כשומר אבידה, וממילא אינו יכול להסתלק מלהשיב אף במקום הפסד, אלא שיש להגדיר את פעולות העובד כפעולות עבור הבוס, כיוון שהוא מטפל ועוסק בכורסא עבורו, וכיוון שכן, הבוס הוא השומר ולא הפועל והעובד לא נהפך לשומר אבידה, ויכול להסתלק מההשבה במקום הפסד. הרב מרדכי גרוס
שאלה: קביעת מזוזה בבית הספר נפרד: בבית הספר קיימת הפרדה בן בנים לבנות, כולל כניסות נפרדות משני צדדים שונים, אולם בתוך מבנה בית הספר באמצעו הותקנה דלת הפרדה הכוללת משקוף. דרכה ניתן לעבור בן אגף הבנים לאגף הבנות. באיזה צד צריך לקבוע את המזוזה, ימין מצד אגף בנות או ימין מצד אגף הבנים? אולי בכלל לא צריך מזוזה בפתח זה?
תשובה: אם הדלת סגורה באופן קבוע, אין צורך במזוזה. אך אם משתמשים בדלת, יש לקבוע מזוזה בצד של הציר.
שאלה: דקדוק - איך לבטא צירה: אני אשכנזי ואני מתפלל בסידור תהילת ה ויש משהו שמאוד מבלבל אותי. אני לא הבנתי איך להגות את ה צירה שיש את האות י לאחר מכן למשל במילה אלוקינו,יש כאלו שאני שומע שמבטים את האות י ויש כאלו שאינם מבטאים את האות י. מה עושים? האם להדגיש את האות י? ואיך עליי לבטא את ברוך חי העולמים? וכך בשאר המילים,אשמח מאוד לשמוע תשובתך,
תשובה: יש לבטא את ה-י'.
שאלה: תרומות ומעשרות על מה שמגדלים במרפסת: רציתי לשאול הלכה למעשה. יש במרפסת שלי מספר סוגי צמחים: צמחי תבלין (טעם וריח: הדסים ונענע למשל), ירקות (עגבניות שרי למשל), ופירות (לימון ננסי). הצמחים גדלים בדליים גדולים נקובים או באדניות נקובות. מהן ההלכות הרלוונטיות. האם יש להפריש תרומות ומעשרות - כיצד אוכל לעשות זאת אם אני מוריד כמות קטנה בכל פעם ואינני יודע להעריך מראש כמה יפיק הצמח? מה לגבי נושא הביכורים? ובנוסף, אם המוכר במשתלה (שאינו שומר תו"מצ) אמר לי שהעץ מעל 3 שנים. ואני שותל אותו עם האדמה שלו שגדלה במשתלה תקופה מסוימת בשקית - האם ניתן להאמין? האם יש להמתין 3 שונים לענין עורלה ונטע רבעי? האם יש לבדוק עלה עלה מתולעים? אודה אם תוכלו לסייע לי ממש הלכה למעשה על מנת שאוכל לדעת בדיוק מה לעשות. ויישר כח.
תשובה: וברכת ד' א. יש להפריש בגידולי הגג תרומות ומעשרות, אבל אם הצמח מכוסה בגג יש להפריש ללא ברכה. ב. לכתחילה יש להפריש כל פעם שקוטפים. אם אינך יכול אזי אפשר לעשות הפרשה מראש, דהיינו כל שבוע (למשל ביום א' בבוקר) תעשה הפרשה מראש. אני מצרף לך הנחיות מעשיות: א. יש להכין בצד פירות תלושים. ב. כמות הפירות התלושים צריך להיות אחוז ומעט של הפירות העתידים להלקט. ג. אנו ממליצים לעשות הפרשות מראש, אך ורק לשבוע, ולעשות נוהל קבוע (כגון כל יום א' בשבוע). ד. יש לדאוג שהפירות התלושים ישמרו ולא יאבדו עד ההפרשה הבאה. ה. נוסח הפרשה מראש נוצר למקום שיש חשש לתקלות, כגון: ילדים או זרים שקוטפים בלא רשות. ו. יש להבין את הנוסח קודם אמירתו. ז. בנוסח של משפט כהן נאמר שכל פעם שתולש יאמר "אני סומך על מה שהפרשתי בשעה", בדיעבד אם לא אמר ג"כ תופסת ההפרשה. תרומה גדולה: הגרם העליון מהטבל שבשקית המיועדת לתרומה גדולה, יהיה תרומה גדולה על כל פירות גינתי לכשיקטפו מעתה עד הלקיטה להפרשה הבאה. ההפרשה תחול כל פעם בשעת הלקיטה. מעשר ראשון: מאית מהפירות שילקטו מהיום ועד הלקיטה להפרשה הבאה, הנמצאת בצד העליון של הטבל שבשקית המיועדת לתרומת מעשר, ועוד תשעה חלקים כאלו שיהיו בצד העליון של הפירות שילקטו מעתה עד הלקיטה להפרשה הבאה, יהיו מעשר ראשון. תרומת מעשר המעשר ראשון שקבעתי בשקית המיוחדת יהיה תרומת מעשר. מעשר שני   עני עשירית מפירות הטבל שילקטו כל פעם, מהיום ועד הלקיטה להפרשה הבאה, הנמצאים בצד התחתון של הפירות יהיו מעשר שני ומחוללים בתוספת רבע מערכו על פרוטה וברבע במטבע המיוחדת לי לחלול מעשר שני. לכתחילה יש לומר בזמן קטיף פירות: "אני סומך על מה שפירשתי בשעה שקראתי את שם התרומ"ע על הפירות התלושין, שיחדתי אותם לתרומ"ע על הפירות הללו לכשיתלשו". ג. אין ביכורים בימינו. ד. אין להסתמך על המוכר, אלא א"כ יש לו תעודה המעידה שכל העצים אצלו אין צורך למנות בהם שנות ערלה, אבל אם אין עדות אמינה יש למנות ג' שנים חדשות. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: ברית בבית חולים בחוץ לארץ: האם ברית שבוצעה בחו"ל בבית חולים תפגע ביהדותו של התינוק?
תשובה: אם המוהל יהודי שומר מצוות, הברית כשרה.
שאלה: תנור בשר וחלב: לתשובות המפורטות, אני חייב לשאול שאלה אחרונה. ענית לי: "הסברתי שזיעה זה דבר ממשי, ריח לא ולכן מקילים בו" ואני לא מבין ממה נובע זיעה וממה נובע ריח. כי לכאורה בשני הסימנים (צ"ב וק"ח) יש חימום של המאכלים, בחום גבוה. ובסימן ק"ח אין זיעה. אלא ריח בלבד. למה? השאלה נשאלה בהמשך לשאלה "תנור בשר וחלב"
תשובה: גם על זה עניתי,שלכאורה היו צריכים לבוא ביחד, זעה נובע משומן כמו עוף בתנור, ריח מגחלים, עשן.
שאלה: בישול אורז בסיר בשרי: לכבוד הרב. אם בישלתי את האורז בסיר בשרי ואכלתי את האורז ואחר כך יש חלב לשתות, האם מותר לשתות את החלב? השאלה נשאלה בהמשך לשאלה "לחכות אחרי אורז שבשקית נפרדת"
תשובה: מאכל פרווה שבושל בכלי בשרי נקי, ואפילו בן יומו, נחשב לפרווה ואין צריך לחכות אחריו עד לשתיית חלב.
שאלה: עבודה בשבת: הרב אמר שעבודה במוקד אבטחה היא כמו משטרה. אבל לפעמים מתפתח ארוע שברור שאינו פיקוח נפש, והחברה דורשת שאמשיך לטפל גם בארועים כאלה. האם מותר לעבוד במקום כזה? השאלה נשאלה בהמשך לשאלה "עבודה בשבת"
תשובה: לענות לטלפון אתה יכול, כי זה איסור דרבנן. לכתוב ממש אסור, אך אתה יכול להקליד על מחשב. דברים שהם דאורייתא (כמו כתיבה ממש) אסור לעשות, גם לצורך פרנסתו.
שאלה: מיקרוגל משולב עם גריל -הבהרה לפסיקת הרב: יסביר נא הרב בבקשה כדי ללמוד ולהבין. השואלת ביקשה היתר לעשות גריל בשרי במיקרוגל המשמש לחלב ובשר. האם אין השימוש ביישום הגריל הופך את המיקרוגל לתנור אפיה רגיל? חשוב לי להבין, כי יש מקומות ציבוריים (שאני שוהה בהם) שיש בהם גם מי שלא שומר כשרות. האם יותר לפי זה להשתמש גם במיקרו שיש בו גם גריל בכלי סגור? ובאיזה תנאי? מראש. השאלה נשאלה בהמשך לשאלה "כשרות מיקרוגל עם גריל"
תשובה: לפני השימוש יש להפעיל את המיקרוגל ריק כדי שהחום יכלה את מה שיש שם, וכך להכשיר את המיקרו. וכן כמובן להשתמש בתבנית אחרת. מה שנשאר בדפנות במקרה כזה לא יכול להיפלט ולהיבלע מחדש באוכל.
שאלה: לקחת כסף בגלל נשיכת כלב: שכן שנשכו כלב וכתוצאה מכך לא יוכל לעבוד כחודש. ההפסד הוא 4000 ש"ח. נשיכת כלב הוי תולדת קרן, כי כלב אין דרכו לנשוך. בעל הכלב לא יבוא לשום בית דין. האם האדם הנשוך יכול לקחת מהארנק של בעל הכלב כסף מבלי שירגיש הרי אם תפס לא מוציאים מידו? כמה כסף הוא זכאי?
תשובה: א. הפסד עבודה של חודש הרי הוא מוגדר בח כ"שבת", וממון המזיק אינו חייב בשבת אלא רק ב"נזק" (רמב"ם הלכות נזקי ממון פרק ז' הלכה ג'). ב. חישוב "נזק" הוא מורכב ואי אפשר לעשות אותו במדיה התקשורתית הזו (אינטרנט). ג. דיני התפיסה גם הם מורכבים ולא ניתנים לפרוט (עיין רא"ש בב"ק סוף פרק ראשון, וכן חושן המשפט סימן א סעי' ה וכן סימן ד' ובנושאי כלים שם והדברים עמוקים ורחבים) אשר על כן מומלץ לתבוע בבי"ד תביעת נזיקין. ואם הוא לא יבוא לדין, בית הדין ייתן אישור והדרכה איך וכיצד לתבוע אותו בערכאות אחרות.
שאלה: פתיחת עגלת תינוק בשבת: האם יש בעיה הלכתית בפתיחת עגלת תינוק בשבת בכדי לשים בה את התינוק או הילד?
תשובה: אין בעיה הלכתית.
שאלה: האם הים נחשב למחיצה לעניין ערוב שבת: האם אתם מתחשבים בים כמחיצה עפ דעת השו"ע? השאלה נשאלה בהמשך לשאלה "עירוב בבת ים"
תשובה: לא מתחשבים בים כמחיצה, אמנם במקום שיש מורד תלול בגבעת החול ליד שפת הים- גבעה זו נחשבת כהמשך מחיצה.
שאלה: הפסקה באמצע אלוקי נצור לעניית אמן ודברים שבקדושה: אם אני מגיע בתפילת שמונה עשרה לאלוקי נצור ואני שומע את הש"ץ אומר קדיש, קדושה, ברכו, ברכות של חזרת הש"ץ, האם מותר לי לענות באמצע אלוקי נצור? ואם לא, אז אם אני יבקש בקשות באלוקי נצור זה יבטל לי אמנים וקדושה לא? מה לעשות? והאם מותר לשים בושם בשבת על הגוף או על הבגדים?
תשובה: בשאלה זו יש הבדלים מעטים בין הדעות השונות, ולהלן עיקרי הדעות: קדיש יש לענות אמן יהא שמיה רבא וכו' ואמן לאחר דאמירן בעלמא. הספרדים נוהגים לענות את כל חמשת האמנים הראשונים. בקדושה יש לומר "קדוש קדוש קדוש ה' צבאות מלוא כל הארץ כבודו" "ברוך כבוד ה' ממקומו". יש לענות לברכו. ולמנהג האשכנזים עונים אמן על ברכות האל הקדוש ושמע תפילה בחזרת הש"ץ. במודים דרבנן יש לומר (בשחיה) "מודים אנחנו לך". מותר לשים בשבת בושם על הגוף אך לא על הבגדים.
שאלה: הנחת תפילין על גבס: לרב, יש לי גבס ביד שמאל המכסה את היד עד לכתף, כיצד אניח תפילין?
תשובה: תפילין, כבגדי כהונה, צריכים להיות על בשרו ללא חציצה. בתפילין של יד כתוב: "לאות על ידכה". ולכן, כאשר הגבס לא מכסה את הבשר התפוח בזרוע (הקיבורת), לדוגמא: שהגבס עד המרפק, יניח אך כאשר הגבס מכסה את מקום הנחת תפילין של יד (הקיבורת) יניחם על הגבס ולא יברך (שו"ע כז,ד- ה,ז ונו"כ). לעניין ברכה על של ראש, כאשר מניח תפילין של ראש לספרדים יברך על מצוות תפילין ולאשכנזים שתי ברכות, להניח תפילין ועל מצוות תפילין (שו"ע כו,ב).
שאלה: הנחת תפילין על שעון : האם מותר להניח תפילין כאשר אני ענוד בשעון?
תשובה: מעיקר הדין אין חציצה לאחר שבע הכריכות, והמחמיר תע"ב. (שו"ת הרשב"א תתכז, רמ"א כז,ד יחו"ד ג,ב)
שאלה: נשירת שער - האם חציצה: לרב, יש לי נשירת שער, האם הם מהווים חציצה לתפילין של ראש?
תשובה: נחלקו הפוסקים האם שער תלוש מהווה חציצה, שהרי הוא מין במינו. יש אוסרים ויש מתירים ולכתחילה יש להחמיר ולסרק השער לפני הנחת התפילין. (שו"ת תורה לשמה, יבי"א ה,ה. מ"ב כז, יד)
שאלה: לאחר השירותים: האם יש חובה ליטול ידיים בכלי לאחר שמתפנים או שנכנסים לבית הכיסא או שמספיק לרחוץ ידיים מתחת לברז?
תשובה: מספיק לרחוץ במים ואין צורך בנטלה. יש מקפידים ליטול שלוש פעמים לסירוגין.
שאלה: זמני תפילת מנחה וערבית: אני עובדת עד 5 בערב לערך כל יום. כשאני חוזרת הביתה פחות מתאפשר לי להקפיד על תפילת ערבית בזמן (לפני חצות הלילה). יש לי אפשרות להתפלל בעבודה אחרי 5, אבל בחודש הזה צאת הכוכבים יוצא לרוב על התפר של 4-5. השאלה שלי האם בחודש הזה ובכלל, אני יכולה לסמוך על הדקה המדויקת שרשומה בלוח השנה (לרוב אני משתמשת בלוח השנה שבאתר זה), ואם הזמן הוא לפני צאת הכוכבים להתפלל מנחה, ואם אחרי, ערבית. ועוד דבר- אם אני מתחילה להתפלל ב 17:00 ואני יודעת שלא אסיים את התפילה לפני צאת הכוכבים, זה ר? האם אני צריכה לכל הפחות להתחיל את תפילת 18 לפני צאת הכוכבים? ושבוע טוב!
תשובה: זמן מנחה הוא עד לשקיעה וזמן ערבית הוא מצאת הכוכבים (לכתחילה). מי שהתחיל תפילת מנחה לפני השקיעה יכול לסיים אותה אף שעברה השקיעה. נשים בדרך כלל לא מתפללות ערבית. בגדול, הזמן באתר הוא מדוייק. תשתדלי למצוא זמן במהלך העבודה לתפילת מנחה ואל תחכי לרגע האחרון. אם לא ניתן, את יכולה להסתפק בתפילה אחת ביום.
שאלה: נישואין לכהן : ברצוני לברר עבור חברה: יש לי חברה שבעברה שגתה וקיימה יחסי אישות עם גוי. זה היה לפני הרבה שנים ומאז יש בליבה חרטה גמורה וקבלה לעתיד מזה מספר שנים על מעשיה זה. לא מזמן היא הכירה כהן גרוש (שניהם לא צעירים בגילם) ועושה הרושם כי שניהם מאוד רציניים ורוצים להמשיך לייסד הקשר. הם רוצים לדעת האם יש מקום להתיר נישואין לאור המצ"ב הנ"ל של שניהם? אמשח לתשובה מהירה עבורם. כול טוב.
תשובה: לצערי הרב היא אסורה לכהן. שתתייעץ עם דיין מומחה.
שאלה: לתת לחבר את כרטיס המנוי שלי: קניתי כרטיס חשמלי חודשי לטבול במקווה יום יום. אם טבלתי פעם אחת ביום, הכרטיס לא יתן לי לטבול פעם שניה באותו יום. כשקניתי לא אמרו לי שאסור להעביר לחבר, קניה סתמית, וגם על הכרטיס אין שם. לכאורה אין סיבה לא לתת לחבר לטבול ביום שאני לא טובל, אני מעביר לו את זכותי לאותו יום. מה דעתכם?
תשובה: מותר לתת לאחר להשתמש בו. אמנם אם אפשר לשאול את בעלי המקווה, הדבר נכון, שהרי הדבר תלוי בדעתם. הרב מרדכי גרוס
שאלה: לשים שאלה באגרות קודש: לאחרונה ראיתי אתר שמסביר בצורה משכנעת מאוד את קדושת המנהג של אגרות קודש.האתר שכנע אותי גם לפנות לאגרות. אבל לפני זה רציתי לשאול את הרב מה דעתו בנושא?
תשובה: רק חסיד חב"ד שאצלו הרבי הוא רבו המובהק וגם בחייו עליו הוא סמך בכל נושא, ייתכן שיכול לסמוך על האגרות (איני יודע אם אכן הרבי עצמו אמר שניתן לסמוך על אגרותיו).
שאלה: תערובת שבישלתי ממנטה מהגינה: הכנתי תערובת לגלידה. לקחתי מהגינה מנטה. בישלתי אותה במתכון. לא הצלחתי אחרי זה לסנן במסננת של "חרדים" להכנת תמצית כי הבלילה עבה מדי. החלטתי להכניס לבלנדר כדי לוודא שאין סיכוי שנשאר שם משהו "שלם" האם זה טוב ומותר להשתמש או שזה לבטל איסור מלכתחילה? אשמח לתשובה בקרוב- זה יושב במקרר מחכה לתשובה. ויישר כח!
תשובה: וברכת ד' אם הבלילה היא רכה מאד וניכר שאין בה חרקים, אפשר להשתמש. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: תרומת חפצים במקום הפרשת מעשר: אנו נוהגים להפריש 10 מההכנסות שלנו למעשר. יש לנו מספר חפצים שאנו יכולים למכור ביד שניה או למסור אותם לנזקקים. האם מותר לתרום את החפצים לנזקקים ולנכות את סכום הכסף שיכולתי לקבל עליהם אילו הייתי מוכרת אותם, ממעשר הכספים שאנו מפרישים מהמשכורת, הרי הם ניתנו כתרומה שוות כסף? ב
תשובה: כן. מעשר כספים יכול להיות גם מדבר ששוה כסף.
שאלה: שאלות של מורי הוראה: לכבוד הרב רציתי לשאול שאלה שאנו בתור מורי הוראה הסתפקנו. 1- אם מגיעה אלינו שאלה ואנו מסופקים בה ולכן שאלנו פוסק הלכה מפורסם והוא התיר, וכך אמרנו לשואל בדין דאוריתא או בדין דרבנן. כעבור יום בררנו אצל עוד שני פוסקי הלכה ואסרו. האם אנו חייבים עכשיו לאסור למפרע ולהודיע לשואל? 2- מה לעשות אם שאלה דומה לשאלה הזאת, תשאל שוב בעתיד, כמי לפסוק?
תשובה: 1. אם הם אסרו על סמך נימוק שמתבסס על ספרות ההלכה, יש להודיע לשואל. אם הם סתם אסרו מבלי לנמק אין להישמע אליהם. 2. כנ"ל.
שאלה: איסור חתונה של בעלי שם משפחה מסויים עם גיורת: בזמן הגיור נאמר לי שלמרות שאני עוברת גיור לא אוכל להתחתן עם בחור ממשפחת הכהנים וכד. הייתי רוצה לדעת מה הרשימה המלאה של שמות המשפחה שיש מניעה להתחתן עימם?
תשובה: אין רשימה של שמות משפחה. אמנם רוב מי שקוראים לו "כהן" הוא כהן אולם יש גם שאימצו שם משפחה שלא שלהם והם אינם כהנים. וכן בשמות אחרים. עלייך לברר כשמציעים לך שידוך שהוא לא כהן. בהצלחה, הרב בנימין במברגר
שאלה: תביעת ביטוח אחרי תאונה: עברתי תאונה שמוגדרת כתאונת עבודה ותאונת דרכים. רצתי, ובדיוק לפני פתחו דלת של מכונית, נתקעתי בה ושברתי עצם הבריח. 1. האם מדין תורה הנהג או מי שפתח דלת חייבים לפצות אותי? 2. כאשר אני תובעי פיצויים מביטוח לאומי, האם אני חייב (או להפך אסור) למסור פרטים של הנהג? הם רוצים לתבוע ביטוח שלו. 3. אם אני מוסר את הפרטים של הנהג, האם אני חייב לפצות אותו על ביטול פרמייה וכו? 4. האם אני יכול לתבוע פיצויים גם מהביטוח של הנהג? על מה? 5. האם אני יכול לתבוע מביטוח לאומי החזר על ת לרופא פרטי (למרות שיכולתי להספק ברופא מקופת חולים)?
תשובה: 1.הנוהג ומשתמש בכבישים עושה זאת על דעת חוקי התעבורה של המדינה ולכן הדבר תלוי בחוקי התעבורה. 2.מותר לך למסור את פרטיו. 3.אינך צריך לפצות את הנהג על תוצאות של נזק שיגרמו כתוצאה מתביעתך. 4.אתה יכול לתבוע פיצויים גם מהביטוח של הנהג על כל מה שמתאפשר על פי החוק. 5.אתה יכול לתבוע מביטוח לאומי כל דבר, הם אחראים לתת מה שמגיע לפי הנהלים שלהם. פירוט הדברים: 1.על פי דין תורה לולי חוקי התעבורה: אם הנזק קרה כתוצאה מריצתך, ואילו הלכת, הוא לא היה פוגע בך, והדבר נעשה במקום שאין דרך לרוץ בו כגון מקום צפוף באנשים וכדו' יתכן שהנהג ייפטר, אמנם הנוהג ומתנהל בכביש מקבל עליו את חוקי התעבורה, שהרי חייבים רישיון כדי לנהוג, ורכב צריך ביטוח חובה, וממילא אנשים מקבלים זאת עליהם. 2,3,4. על פי מה שבארנו בסעיף 1. שהחברה מקבלת את חוקי התעבורה: מותר לך למסור את פרטיו, אינך צריך לפצות את הנהג, ואתה יכול לתבוע את הביטוח שלו. 5.ביטוח לאומי מצפים שיתבעו אותם בכל מיני תביעות והם אמורים לסנן את הדבר במערכות שלהם, אינך צריך לדאוג להם. הנוהל של ביטוח לאומי הוא לשלם לך ולגבות מה שהם יכולים מהביטוח של הרכב, לפי זה אי אפשר ולא נכון לגבות משניהם, כיוון שהם משלמים לך על דעת זה שיגבו את שיוכלו מביטוח הרכב. רפואה שלימה הרב מרדכי גרוס.
שאלה: אבלות על אם חורגת: נולדתי יתומה. אבא שלי התחתן בשנית עם הדודה, אחות של אמא שמעולם לא הכרתי אותה. הדודה שלי גידלה ואהבה אותי כבת כל ימי חייה. ביום מותה (שלא יהיה), האם אני צריכה להתאבל ביחד עם האחים ואחיות החורגים? (שמשיח תגיע לפני זה)
תשובה: לא שואלים שאלות כאלו בחייו של אדם.
שאלה: המשך לשאלה על לימוד בחזרת הש"ץ: אשמח אם השאלה תעבור בכל זאת לרב אריאל, שאדע כיצד לנהוג בשנה הבאה. הרב, לגבי לימוד תורה בזמן חזרת הש"ץ, כותב השו"ע: "כששליח ציבור חוזר התפלה, הקהל יש להם לשתוק ולכוין לברכות שמברך החזן ולענות אמן. ואם אין ט מכוונים לברכותיו קרוב להיות ברכותיו לבטלה, לכן כל אדם יעשה עצמו כאילו אין ט זולתו ויכוין לברכת החזן." ומוסיף המשנה ברורה: "על כן יש ליזהר מלומר תחנונים או ללמוד בעת חזרת הש"ץ, ואפילו אם מכוונים לסוף הברכה לענות אמן כראוי שלא תהיה אמן יתומה כמו שיתבאר. ג"כ לא יפה הם עושים שאם הלומדים יפנו ללימודם, עמי הארץ ילמדו מהן שלא להאזין לש"ץ ויעסקו בשיחה בטילה ח"ו נמצאו מחטיאין את הרבים." א. האם דין זה רלוונטי גם לחזרת הש"ץ של תפילות הימים הנוראים? לכאורה קטעים רבים בחזרת הש"ץ של ר"ה ויו"כ הם פיוטים מאוחרים או קטעים נוספים שלא מהווים חלק אינטגרלי מהתפילה, ולא מופיעים בתפילת הלחש. האם מותר אם כן ללמוד תורה בקטעים הנלווים הללו וכמובן להפסיק את הלימוד כשהחזן מגיע לברכות ולקטעים שכן שייכים לתפילה הרגילה, הנאמרים גם בתפילת הלחש? ב. האם כשהחזן או הציבור מאריכים בשירים או בחזנות בזמן קדושה - מותר ללמוד תורה? השאלה נשאלה בהמשך לשאלה אישית
תשובה: אומנם מותר היה מעיקר הדין ללמוד בזמן אמירת פיוטים, אך אין לפרוש מן הצבור.
שאלה: לשנות רק את נוסח התפילה: אני ספרדי, האם מותר לי לעבור לנוסח אשכנזי (סידור תהילות ה ) אם אני לא אהב את הנוסח שלי, ולהישאר במנהגי כספרדי, כגון: קשירת התפילין, איסור קטניות בפסח, פלאטה בשבת, וכדומה? אם כן, כיצד, אם לא, מדוע?
תשובה: איני מבין את המושג אהבה כאן, הרי התפילה היא כמעט אותה תפילה. הבדלי הנוסח הם קטנים כיצד האהבה מעדיפה את "בשלומך" על פני "רוב עוז ו "?
שאלה: מחקר גידולי קרקע בשבת: ישנה אפשרות לערוך מחקר מדעי הדורש טיפול עקבי בצמחים, כל יום בין השעות 10:00-16:00. הטיפול הוא האבקה של הצמחים: מריחת אבקה מצמח אחד על היד, ומריחתו על צמח אחר כדי ליצור הפרייה. בטבע תהליך זה קורה ע"י דבורים. אורך כ-5 דקות, וחיוני שייעשה באותן שעות. כל הבדיקות והמבחנים לצורך המחקר תיעשנה ביום חול. יהודי חילוני (ד"ר, מנחה המחקר) החליט שהוא יבוא לבצע את הטיפול השגרתי בשישי-שבת, כאשר המעבדה נמצאת בעיר מגוריו (כלומר אין הכרח שייסע). האם מותר לקחת חלק במחקר שכזה, כאשר כל ההתעסקות שלי תהיה ביום חול? השאלה נשאלה בהמשך לשאלה "להאכיל דגים בשבת"
תשובה: מותר לעבוד במקום כזה, החילוני עושה זאת על דעת עצמו.
שאלה: סאטירה וביקורת על פי ההלכה: האם ביקורת בפומבי ע"י אמצעים קומיים (סאטירה) היא אסורה משום לשון הרע? מדובר כשבדרכים אחרות ובפרטיות - לא תעבור הביקורת. לדוגמא: בישיבה התיכונית שבה למדתי בעבר הכתרת פורים שינתה דברים לטובה.
תשובה: כאשר הסטירה היא על מצב, אפשר. אך כאשר הצחוק הוא על אנשים מסויימים, הדבר אסור גם אם הוא יצור תיקון מסויים. זו מצווה הבאה בעבירה.
שאלה: דמיונות ורגש לאחר עשר שנים: ישנה בחורה שמאוד רציתי ליפני 10 שנים ומאוד אהבתי אותה (לא היה מגע) בתקופה הזאת למדנו יחד שנה ואחרי לא ראיתי אותה אבל הרגשתי אלה רגשות עזים גם אחרי הלימודים כשנה עד שלוש שנים היתי חושב עלה במהלך זמן זה יצרתי קשר אבל זה לא המשיך לפגישה זה לא היה ברור עם היא רוצה או לא. כיום היא נשואה יש לה ילדים ראיתי תמונה שלה אחרי 10 שנים בפייסבוק,אני לא מבין איך אבל רגשות האהבה חזרו (במשך כל השנים חשבתי עלה מידי פעם) מה זה אומר שאני חיי בדימיונות( אולי עשיתי לעצמי שתיפת מוח) או שיש משהו הדדי ואולי היא היתה צריכה להיות הזיווג שלי ואני פיספסתי אותה. אני לא מבין למה הרגש הזה קיים רק איתה בעוצמה מאוד חזקה (יש משהו רוחני.)
תשובה: : אין שום סיבה לחשוב שיש כאן משהו הדדי. יש כנראה לך נעימות נעורים בנוגע אליה. בדרך כלל יש נשים שאנו מרחוק יכולים להתפעל מהם. אבל זה לא מבטיח דבר אמיתי בקשר. כך שנראה בכל מקרה שמקרה זה הינו מקרה חד צדדי שרק התעורר אצלך לרגעים ספורים כוח הדמיון. עם הזמן הענין ירגע וישכח. ככל שתשקיע בחיים האמיתיים ובקשרים המצאותיים כך הדבר שצף ישוב ויטבע כלא היה.
שאלה: לתרום רכב מפואר לחברא קדישא: לרב אני שואל עבור אדם אחר. יש אדם שמתלבט אם כדאי לו לתרום רכב חדש לצורך חברא קדישא כדי שישאו את המת ביתר כבוד. מדובר ברכב מפואר וכך לא ישאו את המתים ברכב ישן וכך יתרבה כבוד המתים. הרכב הישן נוסע ר אך הוא לא מפואר כמו החדש שיתרמו. השאלה אם יש עניין בדבר?
תשובה: כבוד המתים תופס מקום נכבד מאוד בהלכה, לדוגמה: מותר לטלטל מת בשבת למען כבודו. מכיוון שגוף היהודי שימש כנרתיק לנשמה הקדושה, יש לזה גדר כמו של תשמישי קדושה, ולכן חייבים בכבודו. אצל נכרי, לעומת זאת, יש חיוב קבורה אך אין עניין של כבוד המת. לכן יש עניין להרבות בכבוד המתים אצל יהודים.
שאלה: כשרות אדוויל ליקוודג ל: שמעתי שמועות בעניין כשרות תרופות הליקוודג ל אשמח לשמוע מידע מדויק על כשרות אדוויל ליקדודג ל וכן על אקמול צינון. האם זה כשר בכלל או רק לא מהדרין? ובכלל, מה הצורך לכשרות בתרופות שאין מרגישים את טעמם?
תשובה: ב"ה שלו-ם וברכה, אנו לא נותנים כשרות לתרופות של מרשם רופא, כי כאשר רופא מחייב לקחת תרופה לא משנה כשרותה. תרופות ללא מרשם רופא לא חייבים לקחת וגם לפעמים אפשר לבחור בין הרבה סוגים, כגון: במשככי כאבים. הרבנות הראשית נותנת כשרות למי שמבקש. לחלק מהאקמול נתנו כשרות וזה מודפס על האריזה. נדמה לי שבליקוודג'ל הקפסולה עשויה מגלטין בלי כשרות. לגבי דבר שאין לו טעם קיימת מחלוקת האם זה מותר או פטור אבל אסור, לכן אם לא חייבים לקחת או קיימת אפשרות אחרת מדוע לקחת כדור שיש לגביו מחלוקת?! הרב חגי בר גיורא
שאלה: המשך לתינוק בעגלה: לרב. אך אבקש הבהרה. האם התינוק שלא נושא את עצמו בטל לעגלה שאיסורה הוא רק דרבנן? השאלה נשאלה בהמשך לשאלה "להוציא תינוק בעגלה לרחוב בשבת"
תשובה: להפך, העגלה בטלה לתינוק שאינו נושא את עצמו.
שאלה: הפרדה בבקשות גשמים בתפילה: מדוע ישנה הפרדה בין עיתי תחילת בקשת הגשמים השונות בתפילה? האם זה כך רק מפני פירוש פסוקים או שיש משמעות עמוקה יותר? השאלה נשאלה בהמשך לשאלה "חורף על פי ההלכה"
תשובה: נוסח התפילה שאנו מתפללים תוקן על ידי אנשי כנסת הגדולה שחיו ופעלו בתחילת ימי בית המקדש השני. מאחר ותקופת החורף מתחילה בסוכות, שבסוכות נידונים על הגשמים, אנו מזכירים מיד לאחר סוכות את עניין הגשם. אולם חכמים תיקנו שלא להזכיר את הגשם עד לשבועיים לאחר החג בכדי שעולי הרגל שבאו מבבל לחג יוכלו לחזור לבתיהם לפני שיתחילו הגשמים. לא ראוי לבקש בקשה שאמנם תיטיב איתי אבל עלולה להיות רעה לחברי.
שאלה: שירות בצבא תחת שלטון בג"ץ: ברור שמצווה להגן ולהציל את עם ישראל מכל אויבנו יתנם ה תחתינו. השאלה שלי היא, כיוון שבמבצעים ובמלחמה קובעי ההחלטות לא ממש הולכים בדרך התורה ומעדיפים לסכן חיילים רגלית כדי לא לפגוע ב"חפים מפשע" איך במצב כיום מתירים לסכן נפשות צדיקים תמימים שנהרגים בעקבות דעת קהל בעולם ופסיקות בג"ץ, ומה יאמר חייל שכל חייו רק שמר מצוות ונהרג ע"י גויים ימ"ש ובעלותו השמימה ישאלוהו למה סכנת את חייך כשלא צריך?
תשובה: לדעתי אתה נסחף, מעטים הם הפעמים השנויים במחלוקת, אמנם כל אדם הוא עולם ומלואו. החיכוך בצבא בין דעות הוא פחות מאשר בתחומי עשייה אחרים, כמו רפואה. כפי שאנו משתתפים בשירות הצבאי לחזק את עמינו כך חשוב לחזק את האמונה בצדקת הדרך שהיא הבסיס לכול עשייה. הקורבנות הרבים היו בעטיה, לדוגמא: במלחמת יום הכיפורים חששו לגיוס המילואים ונתינת מכת מנע אוירית שלא יאמרו שפתחנו במלחמה ועוד דוגמאות רבים ועד ליציאה לחומת מגן בשנת 2002 שגרף הטרור שבר שיאים. וחשוב להציע אופציה שהיא ביסודה מוסרית כדי שהחברה הישראלית 'תקנה' את הרעיון. ההתחשבות באומות העולם היא נדרשת במידה מסויימת והמאבק התקשורתי הוא מאבק לא פחות חשוב ולא פחות קשה והוא חלק מתהליך במלחמה, אך כשהיתה הסכמה פנימית בתוך עמינו החשש מאומות העולם ירד. כשיש הכרה בנחיצות המלחמה הרי היא במלוא העוצמה, וראה כיצד פעלה ישראל בעופרת יצוקה. לסיכום: כל הנהרג בעון היותו יהודי - הוא על קידוש ה'. שירות בצבא תוך סיכון חיים
שאלה: סימנים שבאישה: לרב, הגמרא במסכת נידה אומרת (מז,א) "שמואל בדק באמתיה", כלומר: שהוא בדק את הסימנים בשפחה שלו, ורציתי לשאול, האם לכל בן תורה מותר להסתכל בתמונות של נשים בכדי להבין את צורת הדדים בעת גיל הבגרות כמו ששמואל הסתכל על השפחה שלו כשהיא ערומה?
תשובה: : רק מי שמכיר בעצמו שהוא טהור וקדוש כמו שמואל יעשה גם בדבר זה כשמואל. אנו כולנו שכלל לא מתקרבים למדרגת שמואל נבחר ממשנתו דברים אחרים.